[size=3]Lions Club stod bag populær gåtur for 21. gang. Flere end nogensinde trodsede eventuelle tømmermænd.
[/size]

P-pladsen ved Skovbakker et stykke uden for Farsø var udgangspunktet for den traditionsrige nytårsmarch arrangeret af Lions Club Farsø og Hjerteforeningen i fællesskab.  Starten gik klokken 13, og det vrimlede med travelystne sydvesthimmerlændinge. - Det er jo tydeligt, at folk trænger til at komme ud at gå i dag, og så mange fremmødte er en stor succes for os, konstaterer en glad Peter Møller fra Lions Club Farsø. Frederik Jensen havde taget sin veninde med, og de to var ikke særligt mærkede af nytåraften. - Vi har det fint, og vejret er fint. Så det kan ikke være bedre, smiler Frederik Jensen, der faktisk går en tur hver eneste dag. Så de fem kilometer var ingen sag. De cirka 300 deltagere var rekordmange, og efter de fem kilometers gåtur i et naturskønt område ned til Lovns Bredning var Lions Club vært ved et kop suppe. Hjerteforeningen var klar med foldere, gode råd og blodtryksmåler.